Spice, המותג הפופולרי ביותר שמכיל קנבינואידים סינתטיים. המותג מכיל עשבי תיבול שרוססו עם קנבינואיד סינתטי ממשפחת JWH
**קנבינואידים סינתטיים** (באנגלית: **Synthetic cannabinoids**; נקרא בעברית גם: **נייס גיא**, **קנאביס מזויף** או **קנאביס סינתטי**) הם סוג של סם פיצוציות. קנבינואידים סינתטיים בדרך כלל מורכבים מכל מיני חומרים כימיים שמנסים לחקות את השפעותיהם של תרכובות ה-THC וה-CBD שנמצאים בצמח הקנאביס.

בדרך כלל, קנבינואידים סינתטיים מורכבים משילוב של חומרים כימיים (ביניהם HU-210, JWH-018 ואחרים). לרוב מדובר באגוניסטים המתחברים לקולטן הקנבינואידים ומשפיעים על האדם הלוקח אותם באופן המדמה חומר פסיכואקטיבי בקנאביס רגיל.

עם זאת, רוב הקנבינואידים הסינתטיים לא מומלצים לעישון, אידוי או אכילה, היות שייצורן לא נמצא תחת פיקוח, ולעיתים אותם הקנבינואידים הסינתטיים מכילים רעלנים, לדוגמה: רעל עכברים מסוג ברודיפקום. לא ידוע כמה אנשים מתו מעישון קנבינואידים סינתטיים, היות שצריכתן בלתי-חוקית ברוב מדינות העולם ולכן גם המחקר עליהן מוגבל, אך ישנם מאות דיווחים על הרעלות מדי שנה.

היסטוריה
--------

כתוצאה מתהליך ההתפשטות שהתרחש מסוף המאה ה-19 ובמהלך המאה ה-20, סם הקנאביס הפך מתופעה מקומית בהודו ובמזרח התיכון לתופעה כלל עולמית.

עם זאת, ברוב המדינות, גידול ושימוש בקנאביס הוא בלתי-חוקי, ולכן הוא מאוד יקר למסחר, קנייה ויצור. הדבר הוביל אנשים לחפש אלטרנטיבות חוקיות וזולות לקנאביס, שיביאו בערך את אותה השפעה של סם הקנאביס.

באותה התקופה, בעשור הראשון של המאה ה-21, ג'ון וו. האפמן, פרופסור לכימיה אורגנית באוניברסיטת קלמסון, ניסה לייצר חומר סינתטי המדמה את השפעתו של הקנאביס. האפמן סינתז מגוון של תרכובות כימיות המשפיעות על המערכת האנדוקנבינואידית, ובכך יצר את החומר האגוניסט JWH-018. החומר היה מיועד למחקר ופיתוח ולא לשימוש עצמי, אך בהמשך, החומר רוסס על צמחים ונמכר בשוק האפור תחת המותגים Spice ו-K2, שצברו במהרה פופולריות רבה, בעיקר בארצות הברית.

מוצרים
------

לעיתים קרובות, קשה לדעת איזה מוצר או צמח מכיל קנבינואידים סינתטיים, ומה אותם החומרים המצויים בתוך הקנבינואידים הסינתטיים, וזאת בשל העובדה שאין פיקוח על הקנבינואידים הסינתטיים, והקלות שבה אפשר לייצר אותן במעבדה פרטית.

המוצרים הפופולרים ביותר שהכילו את אותם קנבינואידים סינתטיים, ובדגש על JWH-018, היו Spice ו-2K. עם זאת, היום יש עוד תרכובות כימיות של קנבינואידים סינתטיים שנועדו למכירה המונית בשוק האפור, בשל העובדה שאין עליהם רגולציה, מכיוון שהם לא מוכרים על ידי מוסדות הבריאות (ביניהן: RCS-8, JWH-250, RCS-4, WIN 48,098, ועוד).

הרעלה
-----

ראשית, קנבינואידים סינתטיים מורכבים מחומרים אגוניסטים מלאים, ולא מחומרים אגוניסטים חלקיים כמו ה-THC וה-CBD שנמצאים בצמח הקנאביס. בשל כך, הם מתחברים לכלל קולטני הקנבינואידים בגוף. לכן, קנבינואידים סינתטיים נוטים להיות חזקים הרבה יותר, ומלווים בתופעות לוואי כגון פסיכוזה, פגיעה במחזור הדם, ניסיונות לפגיעה עצמית ועוד.

המרכז לבקרת מחלות ומניעתן (CDC) מצא כי מספר מקרי המוות משימוש בקנבינואידים סינתטיים שילש את עצמו בין 2014 ל-2015. זאת בשל העובדה שייצור הקנבינואידים הסינתטיים לא נמצא תחת פיקוח, ולעיתים הקנבינואידים הסינתטיים מכילים רעל עכברים מסוג ברודיפקום.

בספטמבר 2018, לפחות 10 אנשים נטלו מנת יתר של קנבינואיד סינתטי בניו זילנד, כנראה מסוג AMB-FUBINACA, בקרייסטצ'רץ' במשך יומיים. חלקם היו במצב אנוש וביחידה לטיפול נמרץ.

ב-2018, התפרצה מחלה המונית לא ידועה. לאחר חקירה של המרכז לבקרת מחלות ומניעתן, אותם החולים עישנו קנבינואידים סינתטיים בעלי רעל עכברים מסוג ברודיפקום. מתו עשרות ואושפזו מאות במשך טווח של מספר שנים.

ב-10 בדצמבר 2021, מחלקת הבריאות של מחוז הילסבורו, פלורידה, דיווחה על מקרים של קנבינואידים סינתטיים המכילים רעל עכברים. 2 אנשים אשר נטלו מהסם נהרגו, ו-41 אושפזו, בשל בעיות במחזור הדם.

קישורים חיצוניים
----------------

ויקישיתוף מדיה וקבצים בנושא **קנבינואידים סינתטיים** בוויקישיתוף

הערות שוליים
------------

1. ↑  A. J. Herrington, New Zealand City Has 10 Synthetic Cannabis Overdoses in 48 Hours, High Times, ‏2018-09-21 (באנגלית אמריקאית)
2. ↑  Erin Moritz, Notes from the Field: Outbreak of Severe Illness Linked to the Vitamin K Antagonist Brodifacoum and Use of Synthetic Cannabinoids — Illinois, March–April 2018, **MMWR. Morbidity and Mortality Weekly Report** 67, 2018 doi: 10.15585/mmwr.mm6721a4
3. ↑  2 dead, 41 hospitalized in Hillsborough from poisonous batch of ‘Spice’, Tampa Bay Times (באנגלית)